**Տ Ե Ղ Ե Կ Ա Ն Ք**

 **Համաշխարհային փոստային միության ընդհանուր կանոնակարգի հաստատման նպատակահարմարության մասին**

Համաշխարհային փոստային միության (այսուհետ՝ ՀՓՄ) ընդհանուր կանոնակարգի հաստատման նպատակահարմարությունը բխում է ՀՀ կառավարության 2021 թվականի նոյեմբերի 18-ի թիվ 1902-Լ որոշմամբ հաստատված թիվ 1 հավելվածի 35-րդ կետի կատարման անհրաժեշտությունից, որը կնպաստի փոստային կապի ունիվերսալ ծառայությունների որակի և հասանելիության բարձրացմանը:

Հայաստանի Հանրապետությունը ՀՓՄ-ին անդամակցում է 1992 թվականից: ՀՓՄ-ը հանդիսանում է Միջկառավարական միջազգային կազմակերպություն և ունի Միավորված ազգերի կազմակերպության մասնագիտացված գործակալության կարգավիճակ, որին անդամակցում է 192 երկիր: Այն երկրները, որոնք ընդունում են ՀՓՄ-ի կանոնադրությունը, կազմում են «Համաշխարհային փոստային միություն» միասնական փոստային տարածքը՝ փոստային առաքանիների փոխադարձ փոխանակման համար։ Կազմակերպությունն օգնում է ապահովել ժամանակակից փոստային կապի ծառայությունների մատուցման միասնական ցանցը, իրականացնում է խորհրդատվական, միջնորդական և փոխկապակցող դեր, անհրաժեշտության դեպքում տրամադրում է տեխնիկական աջակցություն: ՀՓՄ-ը սահմանում է միջազգային փոստափոխանակման կանոնները, հանձնարարություններ է տալիս փոստային ծառայությունների ծավալների աճի խթանման և հաճախորդներին ծառայությունների մատուցման որակի բարձրացման վերաբերյալ:

 2021 թվականի օգոստոսի 9-ից 27-ը Կոտ դ՛Իվուարում կայացել է ՀՓՄ-ի 27-րդ համագումարը, որին ՀՀ-ը մասնակցել է հեռավար ձևաչափով` հաշվի առնելով աշխարհում տիրող համաճարակը:

Համագումարի ժամանակ ընդունված ակտերը ստորագրվում են ՀՓՄ-ի անդամ-երկրների լիազորված ներկայացուցիչների կողմից:

Հաշվի առնելով, որ Կոտ դ՛Իվուարում կայացած ՀՓՄ-ի 27-րդ համագումարի ժամանակ ընդունված որոշման համաձայն, քվեարկությանը կարող էին մասնակցել միայն համագումարին ֆիզիկապես ներկա երկրները` ՀՀ-ի անունից քվեարկելու նպատակով համապատասխան լիազորագիր է տրվել ՌԴ արտաքին գործերի նախարարությանը, և ստացվել է հաստատում, որի հիման վրա ՀՀ արտաքին գործերի նախարարությունը գրություն է ուղարկել ՀՓՄ-ի Քարտուղարություն առ այն, որ ՀՀ-ի անունից քվեարկելու է ռուսական կողմը։ Սակայն ՀՀ-ի կողմից ռուսական կողմին ՀՓՄ-ի ակտերը ստորագրելու լիազորություն չի տրվել, ուստի, Կոնգրեսում ընդունված ակտերը ՀՀ-ի կողմից չեն ստորագրվել:

**Ընդհանուր կանոնակարգը** բաղկացած է կանոնադրության կիրառումն ապահովող, ինչպես նաև ՀՓՄ-ի գործունեության վերաբերող դրույթներից: Այն պարտադիր է բոլոր անդամ երկրների համար և ենթակա չէ վերապահումների:

ՀՓՄ-ի յուրաքանչյուր համագումարի ժամանակ ընդունվում է ՀՓՄ-ի Ընդհանուր կանոնակարգի փոփոխված տարբերակը՝ պահպանելով իրավական ակտի սկզբնական անվանումը, այն է՝ «Համաշխարհային փոստային միության ընդհանուր կանոնակարգ»:

 ՀՓՄ-ի ընդհանուր կանոնակարգի երրորդ լրացուցիչ արձանագրությունը փոփոխում և լրացնում է Խաղաղօվկիանոսյան կղզիների անդամ պետությունների Կառավարման Խորհրդում և Փոստային Գործառնությունների Խորհրդում մեկ տեղի վերապահումը:

Հաստատման գործընթացի իրականացման համար պատասխանատու մարմին է հանդիսանում ՀՀ բարձր տեխնոլոգիական արդյունաբերության նախարարությունը։

Հաշվի առնելով, որ ՀՓՄ-ի 27-րդ համագումարի շրջանակներում ընդունված «Համաշխարհային փոստային միության ընդհանուր կանոնակարգը» չի ստորագրվել ՀՀ-ի կողմից, սակայն այն ս.թ. հուլիսի 1-ից ուժի մեջ է մտել, ապա, այն ՀՀ-ի համար կարող է պարտադիր իրավաբանական ուժ ստանալ «Միջազգային պայմանագրերի մասին» ՀՀ օրենքով նախատեսված միանալու ընթացակարգի միջոցով։

Ելնելով վերոնշյալից և ղեկավարվելով «Միջազգային պայմանագրերի մասին» ՀՀ օրենքի 11-րդ հոդվածի դրույթներով՝ ՀՀ բարձր տեխնոլոգիական արդյունաբերության նախարարությունը նպատակահարմար է համարում Համաշխարհային փոստային միության ընդհանուր կանոնակարգի (2021թ. Աբիջան փոփոխություններով) հաստատումը: